b'\n_START_ARTICLE_\nVytelinis eukaliptas\n_START_SECTION_\nPaplitimo arealas\n_START_PARAGRAPH_\n\xc5\xa0ie med\xc5\xbeiai savaime auga Australijos \xc5\xbeemyno pietry\xc4\x8diuose\xc2\xa0\xe2\x80\x93 Tasmanijoje, vidurio ir piet\xc5\xb3 Viktorijoje, Naujojo Piet\xc5\xb3 Velso rytuose, bei Piet\xc5\xb3 Australijos valstijos pietry\xc4\x8diuose._NEWLINE_Introdukuotas Naujojoje Zelandijoje ir \xc5\xa1iltesnio klimato piet\xc5\xb3 ir pietvakari\xc5\xb3 Europos \xc5\xa1alyse.\n_START_SECTION_\nVytelinio eukalipto matmenys\n_START_PARAGRAPH_\nDa\xc5\xbeniausiai pasitaiko apie 25-50\xc2\xa0m auk\xc5\xa1\xc4\x8dio. Auk\xc5\xa1\xc4\x8diausias \xc5\xbeinomas pavadinimu kaip \xe2\x80\x9eWhite Knight\xe2\x80\x9c yra 91,3 m auk\xc5\xa1\xc4\x8dio, jo kamieno skersmuo 3,30 m, kamieno apimtis 10,8 m, t\xc5\xabris 180 m\xc2\xb3. Augimo vieta \xe2\x80\x93 Evercreech Forest rezervatas esantis \xc5\xa1.r.Tasmanijoje (Australija). I\xc5\xa1matuotas 2013 metais.\n_START_SECTION_\nMorfologija ir por\xc5\xab\xc5\xa1iai\n_START_PARAGRAPH_\nKamienas tiesus. \xc5\xbdiev\xc4\x97 lupasi vertikaliom juostel\xc4\x97mis ar atrai\xc5\xbeom. Subrend\xc4\x99 lapai siauri ir ilgi, 10\xe2\x80\x9320\xc2\xa0cm ilgio. Jauni lapeliai taip pat siauri ir ry\xc5\xa1kiai \xc5\xbeali._NEWLINE_Vytelinis eukaliptas gali mai\xc5\xa1ytis (hibridizuotis) ma\xc5\xbeiausiai su 38 kit\xc5\xb3 eukalipt\xc5\xb3 r\xc5\xab\xc5\xa1imis. Pavyzd\xc5\xbeiui, su Eucalyptus ovata, Eucalyptus aromaphloia, Eucalyptus camaldulensis. Labai pla\xc4\x8diai hibridizuojasi su Eucalyptus goniocalyx r\xc5\xab\xc5\xa1imi.\n_START_SECTION_\nMediena\n_START_PARAGRAPH_\nMediena nuo blankiai rausvos iki rausvai rudos, da\xc5\xbenai su savitais \xc5\xa1viesiai pilkais dry\xc5\xbeeliais.\n_START_SECTION_\nPanaudojimas\n_START_PARAGRAPH_\nVytelinio eukalipto lapeliais minta koalos. Mediena gausiai naudojama bald\xc5\xb3 pramon\xc4\x97je.\n_START_SECTION_\nPavadinimas\n_START_PARAGRAPH_\nNuo 1806 met\xc5\xb3 r\xc5\xab\xc5\xa1iai suteiktas (Eucalyptus viminalis Labill.) pavadinimas. R\xc5\xab\xc5\xa1ies pavadinimo autorius Jacques Julien Houtou de Labillardi\xc3\xa8re gyven\xc4\x99s 1755\xe2\x80\x931834 metais. Angl\xc5\xb3 kalboje apyb\xc5\xabdinant jo skirtingiems por\xc5\xab\xc5\xa1iams vadinamas net kelet\xc5\xb3 pavadinim\xc5\xb3, kaip kad \xe2\x80\x93 Manna Gum, Rough-barked Manna Gum, Coast Manna Gum, Ribbon Gum, White Gum.'